Почитувани претставници од политичките партии, почитувани дами господа,

На почетокот би сакала да ви се заблагодарам за присуствувото денес, на овој многу важен ден за нас, за вашата поддршка заедно да ставиме крај на насилството врз жените.

Зошто е денешниот ден од голема важност за нас организациите кои работиме на проблематиката на насилството врз жените и семејното насилство? Во текот на изминатата декада нашата држава усвојуваше и ја подобруваше легислативата за да се спречи и да се одговори на семејното насилство. Законите се повеќе го криминализираат таквото насилство, обезбедуваат гонење и казнување на сторителите, јакнење и поддршка на жртвите, како и зајакната превенција. Како резултат произлезе и новиот Закон за превенција, спречување и заштита од семејно насилство кој стапи на сила на минатата година. Жртвите исто така имаат голема корист и од активностите и специјализираните услуги на граѓанскиот сектор. Сепак семејното насилство не се препознава како родово засновано насилство и односот на македонското општество кон овој проблемот го карактеризира маргинализација и миноризирање на проблемотпреку: парцијално постоење на соодветни услуги за потребите на жртвите на семејното насилство; нецелосната територијална покриеност со сеопфатни услуги; тежок пристап до услугите (оддалеченост, трошоци, ограничено работно време; кусок на ресурси во институциите и поединечни случаи на несоодветен одговор); отуство на сеопфатно и континуирано информирање на жртвите на семејното насилство во сите фази на постапката и кампањско и несообразно на целите информирање и градење на јавната свест. Другите форми на насилство врз жените како сексуално насилство и силување, сексуално вознемирување на работно место, ссексуално вонемирување на јавни простори, присилна стерилизација и присилен абортус, малолетнички бракови и договорени бракови итн не се опфатени во ниеден закон, ниту пак се препознаени како форма на родово базирано насилство, па поради тоа и сервиси за заштита на жртвите не постојат.

Дополнително, насилството врз жените никогаш не било во фокусот во програмите на политичките партии. Токму затоа, Преку вклучување на оваа проблематика во програмите на политичките партии ќе се отвори можност да биде третирана како приоритетно прашање и разгледувана во рамки на новиот состав на Владата на Р.М.

A првиот чекот кон остварување на оваа цел е ратификација на Конвенцијата на Советот на Европа за спречување и борба против насилство врз жените и домашно насилство (Истанбулска Конвенција).

Истанбулската Конвенција дава придонес во елиминирањето на сите форми на дискриминација врз жените и ја промовира суштинска еднаквост меѓу жените и мажите. Таа, истовремено, е и прв меѓународен договор што содржи дефиниции за родот. Конвенцијата го осудува насилството врз жените како кршење на основните човекови права и манифестација на историски нееднаквите односи на моќ меѓу жените и мажите. Конвенцијата ги обврзува државите да ги преземат потребните законодавни и други мерки за промовирање и заштита на правото на сите, а особено на жените, да живеат слободни од насилство како во јавната така и во приватната сфера (член 4).

Националната мрежа во 2016 година започна преговори со политичките партии во насока на информирање за проблемот на насилството врз жените и итноста од превземање на конкретни чекори за унапредување на националната легислатива и системот на заштита. Одредување на датум за предвремени парламентарни избори го промени текот на активностите на Мрежата во насока на поинтензивни средби со политичките партии, а со цел вметнување на прашањето во нивните програми и потпишување на заедничка Декларација за унапредување на превенцијата и заштитата од различни форми на насилство врз жените. Како резултат, денес деветнаесет политички партии од позицискиот и опозицискиот блок, како и од различните малцински групи се присутни и да даваат својата поддршка и се согласија да ја потпишат Заедничката Декларација.

Со Декларацијата, политичките партии се обврзуваат на Ратификација на Конвенцијата на Советот на Европа за спречување и заштита од сите форми на насилство врз жената и домашно насилство; Следење на препораките на Советот на Европа за достапноста и минимум стандардите кои треба да ги исполнуваат услугите за поддршка; како и Обезбедување одржливост на услугите преку развивање на програми за финасиска поддршка на национално и локално ниво.

Потпишувањето на Декларацијата значи дека ратификацијата на Истанбулската Конвенција е извесна и ќе се случи во 2017 година. Заложбата на политичките партии поинтензивно да почнат да работат на овој проблем и да му пристапат со должното внимание кое го заслужува , е само првиот чекор кон решавање на проблемот на насилство врз жените и семејно насилство со кој е засегната секоја трета жена во Македонија“**.**

На крај би сакала да им се заблагодарам на нашите соработнички, жените претставнички и членки на политичките партиикои се денес присустни тука, а без чија помош и поддршка немаше да успееме. Голема благодарност и до организациите членки на Националната мрежа против насилство врз жени и семејно насилство кои повеќе од 20 години работат на овој проблем и кои се најмногу заслужни за она што досега е постигнато по ова прашање.

Она што мораме да го запомниме сите, е дкеа насилството врз жените не е само политичко прашање, туку е општествен проблем. И мораме сите заедно да се вклучиме во негово решавање.

Благодарам